വീട്ടുമുറ്റത്ത് നട്ടുവളര്ത്തിയ ആറടി ഉയരമുള്ള കഞ്ചാവ് ചെടി പൊലീസ് സംഘം പിടിച്ചെടുത്തു കഞ്ചാവ് ചെടി വളര്ത്തിയ ആള് ഒളിവില് വീട്ടുമുറ്റത്ത് നട്ടുവളര്ത്തിയ ആറടി ഉയരമുള്ള കഞ്ചാവ് ചെടി പൊലീസ് സംഘം പിടിച്ചെടുത്തു. എന്നാല്, കഞ്ചാവ് ചെടി വളര്ത്തിയ ആളെ കണ്ടെത്താന് സാധിച്ചില്ല. തൃക്കൊടിത്താനം നാലുകോടിയില് വീട്ടുമുറ്റത്ത് നട്ടുവളര്ത്തിയിരുന്ന കഞ്ചാവ് ചെടിയാണ് പിടികൂടിയത്. തൃക്കൊടിത്താനം നാലു കോടിയില് കല്ലൂപ്പറമ്ബില് പത്രോസിന്റെ വീടിന്റെ മുറ്റത്താണ് ആറടി ഉയരത്തില് കഞ്ചാവ് ചെടി നട്ടു വളര്ത്തിയിരുന്നതായി കണ്ടെത്തിയത്. ജില്ലാ പൊലീസ് മേധാവിയുടെ ലഹരി വിരുദ്ധ സ്ക്വാഡ് അംഗങ്ങള്ക്കു ലഭിച്ച രഹസ്യ വിവരത്തിന്റെ അടിസ്ഥാനത്തില് നടത്തിയ പരിശോധനയിലാണ് കഞ്ചാവ് ചെടി കണ്ടെത്തിയത്. കഞ്ചാവ് ചെടിയാണ് എന്നു സംശയം തോന്നിയതിനെ തുടര്ന്നു സ്ക്വാഡ് അംഗങ്ങള് ജില്ലാ നര്ക്കോട്ടിക് സെല് ഡിവൈ.എസ്.പി എം.എം ജോസിനെ വിവരം അറിയിച്ചു. തുടര്ന്നു തൃക്കൊടിത്താനം സ്റ്റേഷന് ഹൗസ് ഓഫിസര് ഇന്സ്പെക്ടര് ഇ.അജീബിന്റെ നേതൃത്വത്തിലുള്ള പൊലീസ് സംഘം പ്രദേശത്ത് പരിശോധന നടത്തുകയായിരുന്നു. തുടര്ന്നാണ് കഞ്ചാവ് ചെടി കണ്ടെത്തിയതും പിടിച്ചെടുത്തതും. പൊലീസ് വിവരം അറിയിച്ചത് അനുസരിച്ച് സ്ഥലത്ത് എത്തിയ എക്സൈസ് ഉദ്യോഗസ്ഥര് പിടിച്ചെടുത്തത് കഞ്ചാവ് ചെടി തന്നെയാണ് എന്നു സ്ഥിരീകരിച്ചു. വീട്ടുമുറ്റത്ത് കഞ്ചാവ് ചെടി കണ്ടെത്തിയ സംഭവത്തില് വിശദമായ അന്വേഷണം നടത്തുമെന്നും പൊലീസ് സംഘം അറിയിച്ചു. മൂന്നു ദിവസം മുന്പ് തിരുവഞ്ചൂര് സ്വദേശി സജിയുടെ വീട്ടുവളപ്പില് നിന്നും രണ്ട് അടി ഉയരമുള്ള കഞ്ചാവ് ചെടി ലഹരി വിരുദ്ധ സ്ക്വാഡ് അംഗങ്ങള് പിടിച്ചെടുത്തിരുന്നു. കഞ്ചാവ് ചെടി വളര്ത്തുന്നത് പത്തു വര്ഷം വരെ തടവ് ലഭിക്കാവുന്ന കുറ്റമാണ്. എസ്.ഐ അഖില്ദേവ്, നസീര്, എ.എസ്.ഐമാരായ സന്ജോ, ചന്ദ്രകുമാര്, ജില്ലാ പൊലീസ് മേധാവിയുടെ ലഹരി വിരുദ്ധ സ്ക്വാഡ് അംഗങ്ങളായ പ്രതീഷ് രാജ്, കെ.ആര് അജയകുമാര്, എസ്.അരുണ്, പി.എം ഷിബു എന്നിവര് ചേര്ന്നാണ് കഞ്ചാവ് ചെടി പിടികൂടിയത്.